Folketing
1998-06-19

Det har til gengæld været en forunderlig oplevelse at være deltager i disse mange debatter, fordi man ikke har kunne undgå at få det indtryk, at nogle partier på forhånd havde besluttet sig for at sige nej, og at øvelsen derefter har handlet om at finde argumenter for dette standpunkt. Et eksempel herpå er, at i starten var modstandernes hovedargument, at Schengen ødelagde den nordiske pasunion. Da det spørgsmål så blev løst i enighed med Island og Norge, var det pludselig ikke så vigtigt længere, men i stedet gravede man videre efter nye argumenter. Ethvert parti har jo lov til at synge med sit næb, men man kan godt falde i forundring over, at modstanderne tilsyneladende overhovedet ikke har beskæftiget sig med grundideen i at indgå et samarbejde på dette område. Hensigten med Schengensamarbejdet er at skabe fri bevægelighed for borgerne i samarbejdslandene. Det indebærer to hovedformål. Det første er at fjerne personkontrollen ved de fælles indre grænser.